tartuNLP/wikipedia-smugri-20251201 huggingface dataset:
Albanian parlamenttivaalit 2021

Albanian parlamenttivaalit 2021 toimitettiin 25. huhtikuuta 2021 ja niissä valittiin 140 uutta edustajaa Albanian parlamenttiin. Enemmistö paikoista meni sosialisteille. Vaaleissa annettiin 1 662 274 ääntä, joista hiukan yli tuhat hylättiin.
Tulokset.
Paikat jakautuivat seuraavasti puolueiden kesken:
Albanian parlamenttivaalit 2017

Albanian parlamenttivaalit 2017 toimitettiin Albaniassa 25. kesäkuuta 2017. Vaaleissa annettiin noin 1,6 miljoonaa ääntä, joista noin 1,58 miljoonaa hyväksyttiin. Äänestysprosentti oli 46 %. Vaaleissa valittiin 140 edustajaa Albanian parlamenttiin, ja paikoista valtaosan sai Albanian sosialistinen puolue. Yhteensä parlamenttiin pääsi viisi puoluetta.
Tulokset.
Paikat jakautuivat puolueille seuraavasti:
Airbus A330 MRTT

Airbus A330 Multi Role Tanker Transport (MRTT) on Airbusin valmistama ilmatankkaus- ja kuljetuslentokone, joka on kehitetty Airbus A330:sta.
Suunnittelu.
A330 MRTT on suunniteltu ilmatankkaukseen ja rahdin kuljettamiseen. Se voi kuljettaa 111 tonnia polttoainetta ilman lisäpolttoainesäiliöitä, jolloin tilaa jää 45 tonnille muuta rahtia. A330 MRTT voi kuljettaa yli 300 matkustajaa, mutta matkustamo voidaan konfiguroida melkein millaiseksi vaan. Esimerkiksi voidaan kuljettaa erilaisia rahtilavoja tai lääkintätehtävissä paareja. Pääkannen alapuolella on kaksi ruumatilaa.
Kööpenhaminan vaakuna

Kööpenhaminan vaakuna on Kööpenhaminan kaupungin tunnus. Vaakunasta käytetään yksinkertaistettua versiota, joka on rekisteröity 15. maaliskuuta 1938.
Vaakunassa on sinisten aaltojen yläpuolella neliömäinen torni, jossa on sininen katto, jonka huipulla on kultainen puolikuu. Tornin aukossa on puoliksi alaslaskettu kultainen portti, jossa seisoo hopeisessa haarniska miekka kädessä. Portin päällä on Fredrik III:n kultamonogrammi. Tornin molemmin puolin on punainen torni sinisellä kupolilla ja tornin päällä kultainen kuusisakarainen tähti. 
Kilven yläpuolella on kolme kypärää kultaisin ja punaisin helmin. Kypärän yllä on tunnusmerkkinä kultakruunu, sivuilla viisi kultakehistä, joista jokaisella on Dannebrog-lippu, oikealla viisi kultakeihistä bannerein ja Dannebrog-merkki. Kilvenpitiminä on kaksi luonnonväristä leijonaa seisomassa kahdella luonnolisen värisellä tykin piipulla sekä linnoistuksen rakentamiseen käytettyjen varusteiden ja välineiden päällä.
Kööpenhaminalla tiedetään olleen oma sinetti vuodelta 1254 ja malli on tiedossa vuodelta 1275. Kööpenhaminalle vuonna 1661 myönnettyjen etuoikeuksien myötä Kööpenhamina sai uuden vaakunan, jonka on maalannut Michael van Haven.
Albanian parlamenttivaalit 2009

Albanian parlamenttivaalit 2009 toimitettiin Albaniassa 28. kesäkuuta 2009. Vaaleissa valittiin 140 edustajaa Albanian parlamenttiin. Vaaleissa annettiin 1 566 079 ääntä, ja vaalien äänestysprosentti oli 50,8 %. Vaaleissa eniten paikkoja sai Albanian demokraattinen puolue. Valituista 117 oli miehiä ja 23 naisia.
Tulokset.
Puolueet saivat paikkoja seuraavasti:
George Kelly (näytelmäkirjailija)

George Edward Kelly (16. tammikuuta 1887 Philadelphia, Pennsylvania, Yhdysvallat – 18. kesäkuuta 1974 Bryn Mawr, Pennsylvania, Yhdysvallat) oli yhdysvaltalainen näytelmäkirjailija, käsikirjoittaja ja näyttelijä, joka kirjoitti 1920-luvulla muutamia suosittuja näytelmiä. Niistä "Craig’s Wifen" toi hänelle Pulitzer-palkinnon. Kelly aloitti uransa näyttelijänä ja esiintyi muun muassa vaudevillessä, jonne kirjoitti jo sketsejä. Hän siirtyi 1920-luvulla kirjoittamaan Broadwaylle ja kirjoitti 1930-luvulta alkaen myös elokuva- ja radiokäsikirjoituksia.
Nuoruus ja uran alku.
George Kelly syntyi Philadelphiassa 1887. Hän oli toiseksi nuorin irlantilaisten maahanmuuttajien John Kellyn ja Mary Anne Costellon kymmenestä lapsesta.
Kelly alkoi uransa näyttelijänä 1910-luvulla. Hän esiintyi alkuun erilaisissa teatteriseurueissa, mutta päätyi vuonna 1915 veljensä Walterin perässä vaudevilleen. Kelly kirjoitti itse vaudevilleen yksinäytöksisiä näytelmiä. Hänen sketsinsä olivat monien tavanomaisten ohjelmien sijaan aitoja näytelmiä, joissa oli perinteinen näytelmän rakenne sekä uskottavia henkilöhahmoja ja juonia. Kelly palveli 1917–1918 ensimmäisessä maailmansodassa ja palasi sen jälkeen lavalle.
Vaudevillestä Broadwaylle.
Kelly kyllästyi 1920-luvulla vaudevilleen, koska siitä alkoi tulla liian vulgaaria hänen makuunsa. Hän siirtyikin Broadwaylle. Kelly löi läpi jo 1922 esitetyllä näytelmällä "The Torchbearers", joka oli satiiri yhdysvaltalaisen pienteatteriliikkeen yhteiskunnallisesta ja esteettisestä mahtailuvuudesta. Näytelmästä "The Show-Off" (1924) muodostui komediaklassikko, jota on esitetty useita kertoja myöhemminkin. Siitä on tehty myös kolme elokuvaa.
"The Show-Offin" jälkeen Kelly siirtyi komediasta draamaan ja kirjoitti "Craig’s Wifen" (1925). Näytelmä oli ankara kertomus naisesta, joka uhraa miehensä omaisuutensa takia, mutta lopulta menettää ne molemmat. Kelly palkittiin näytelmästä Pulitzer-palkinnolla.
Kellyn suosio alkoi heiketä 1920-luvun lopulla, vaikka hän kirjoitti vielä seitsemän näytelmää. Ne kuitenkaan eivät saaneet enää niin paljoa yleisöä ja niitä esitettiin vain lyhyen aikaa. Vaikka Kelly oli taitava ihmisen turhamaisuuden satisiroija, hänen draamansa eivät juurikaan saaneet yleisöä. Kellyn kylmyys ja misantropia olivat lopulta liikaa sekä kritiikoille että yleisölle. Kellyn myöhempiä Broadway-näytelmiä olivat muun muassa "Reflected Glory" (1936), "The Deep Mrs. Sykes" (1945) ja "The Fatal Weakness" (1946).
Kelly toimi 1920-luvun jälkeen myös Hollywoodin käsikirjoittajana ja konsulttina sekä kirjoitti radioon. Hänen elokuvakäsikirjoituksiinsa kuuluu muun muassa hänen oman näytelmänsä sovitus "Craig’s Wife" (1936).
Yksityiselämä.
Kellyn kumppani oli 55 vuoden ajan William Eldon Weagly, jota kuitenkin yleisesti pidettiin hänen palvelijanansa. Kelly pitikin homoseksuaalisuutensa salassa koko elämänsä. Hänen perheensä oli hyvin konservatiivinen, eikä kovien miesten keskuudessa olisi homoseksuaalia pidetty arvossa.
Kelly kuoli Pennsylvanian Bryn Mawrissa 87-vuotiaana lyhyen sairastelun jälkeen. Hän oli viimeiset vuotensa asunut Kaliforniassa Sun Cityn eläkeläiskylässä.
Mestis-kausi 2023–2024

Kausi 2023–2024 oli jääkiekon Mestiksen 24. kausi. Sarjassa pelasi 13 joukkuetta. Jokerit palasi Suomen sarjoihin kymmenen vuoden tauon jälkeen. Kaudella 2022–2023 Mestiksessä pelanneet HK Zemgale ja Heinolan Peliitat eivät jatkaneet kaudella 2023–2024.
Iisalmen Peli-Karhut voitti kaudella ensimmäisen Mestis-mestaruutensa. Kolmanneksi sijoittunut Kiekko-Espoo nousi kauden päätteeksi jääkiekkoliiton kabinettipäätöksellä SM-liigaan. FPS karsiutui Suomi-sarjaan.
Runkosarja.
Runkosarjassa pelataan 13 joukkueen nelinkertainen sarja eli 48 ottelua. Runkosarjan päätyttyä kymmenen parasta joukkuetta etenevät pudotuspeleihin ja kaksi viimeistä joukkuetta joutuvat karsintaan.
Maalivahtien torjuntapörssi.
Maalivahti listataan, jos hän on pelannut vähintään 1/3 joukkueensa otteluista kauden aikana.
Pudotuspelit.
Runkosarjan kuusi parasta joukkuetta eteni suoraan puolivälieriin, ja sijoilla 7–10 olevat joukkueet pelasivat paras kolmesta -järjestelmällä villi kortti -kierroksen, jonka voittajat etenivät puolivälieriin. Puolivälierät, välierät ja loppuottelut pelattiin paras seitsemästä -menetelmällä ja pronssiottelu yksittäisenä otteluna.
Maalivahtien torjuntapörssi.
Maalivahti listataan, jos hän on pelannut vähintään 1/3 joukkueensa otteluista pudotuspelien aikana.
Karsinnat.
Karsintojen ensimmäisessä vaiheessa runkosarjan kaksi viimeistä joukkuetta pelaavat paras seitsemästä -ottelusarjan. Voittaja etenee toiseen vaiheeseen Suomi-sarjan mestaria vastaan ja häviäjä putoaa Suomi-sarjaan. Toinen vaihe pelataan myös paras seitsemästä -menetelmällä ja ottelusarjan voittaja saa paikan Mestiksessä seuraavalle kaudelle.
Albanian parlamenttivaalit 2005

Albanian parlamenttivaalit 2005 toimitettiin Albaniassa 3. heinäkuuta 2005 siten, että parlamentin 140 paikasta sata valittiin suoralla ja 40 suhteellisella vaalilla. Vaaleissa annettiin 1 389 320 ääntä, ja äänestysprosentti oli 48. Eniten paikkoja sai Albanian demokraattinen puolue, toiseksi eniten Albanian sosialistinen puolue.
Tulokset.
Puolueet saivat vaaleissa paikkoja seuraavasti:
George Kelly

George Kelly voi viitata ainakin seuraaviin henkilöihin:
Albanian parlamenttivaalit 1997

Albanian parlamenttivaalit 1997 toimitettiin ennenaikaisesti 29. kesäkuuta 1997. Vaaleissa valittiin poikkeuksellisesti 155 edustajaa maan parlamenttiin. Paikoista 115 valittiin suoralla ja 40 suhteellisella vaalilla. Viime vaalit johtivat demokraattien voittoon, ja väkivaltaisista mielenilmauksista, jotka johtuivat taloustilanteesta, johtuen vaalit järjestettiin vuonna 1997. Mielenilmaus aiheutti noin 1 600 henkilön kuoleman. Vaaleissa annettiin 1 412 929 ääntä, ja äänestysprosentti oli 72,6.
Tulokset.
Puolueet saivat paikkoja seuraavasti:
Albanian parlamenttivaalit 1996

Albanian parlamenttivaalit 1996 toimitettiin Albaniassa 26. toukokuuta 1996. Vaalit olivat kolmannet sen jälkeen, kun maan kommunistinen hallinto romahti 1991. Vaaleihin liittyi useita ihmisoikeusrikkomuksia, kuten fyysistä väkivaltaa, ja vaaleja vaadittiin sen vuoksi mitätöitäviksi. Vaaleissa valittiin 140 edustajaa maan parlamenttiin. Edustajista 17 oli naisia. Vaaleissa annettiin 1 962 344 ääntä, ja äänestysprosentti oli 89,1.
Tulokset.
Paikat jakautuivat puolueille seuraavasti:
Vaalien jälkeen taloustilanteesta johtuen ilmaantui suuria mielenosoituksia, ja seuraavat vaalit jouduttiin järjestämään ennenaikaisesti. Tuolloin demokraattisen puolueen paikkamäärä romahti ja sosialistien räjähti.
Kehotesuunnittelu

Kehotesuunnittelu tai syötesuunnittelu () tarkoittaa sellaisten kehotteiden, kysymysten tai komentojen suunnittelua, joiden avulla ohjataan tai koulutetaan tekoälyä tai keskustelubottia. Esimerkiksi kun kommunikoidaan tekoälymallin, kuten GPT:n kanssa, oikein muotoillut ja suunnitellut kehotteet voivat auttaa saamaan parempia ja tarkempia vastauksia. Hyvin suunniteltu kehote on esimerkiksi selkeä, konkreettinen ja ohjaava. 
Kehote: 
"Kerro, kuinka polkupyörä toimii yksinkertaisesti selitettynä." 
on hyvin suunniteltu, koska kysymys on yksiselitteinen ja selkeä. Tekoälyn ei tarvitse arvailla, mitä käyttäjä haluaa tietää. Kysymys koskee tiettyä, konkreettista asiaa – polkupyörän toimintaa. Kehote ohjaa tekoälyä antamaan vastauksen "yksinkertaisesti selitettynä". Tämä kertoo tekoälylle, että vastauksen tulee olla helppotajuinen eikä sisältää liian monimutkaista sanastoa tai liian teknistä tietoa. 
Vastauksena kehotteeseen tekoäly voisi tuottaa esimerkiksi seuraavanlaisen tekstin:
"Polkupyörä toimii ihmisen voiman ja yksinkertaisten fyysisten periaatteiden avulla. Kun poljet polkimia, ne liikuttavat ketjua, joka pyörittää takapyörää."
"Etupyörän ohjaaminen ohjaustangosta mahdollistaa kääntymisen. Jarrut toimivat puristamalla kumeja pyöriä vasten, jolloin pyörien pyörimisnopeus hidastuu ja pyörä pysähtyy."
Kehotesuunnittelu on erityisen tärkeää, kun tekoälymallin tehtäväksi annetaan ratkaista abstrakteja tai monimutkaisia kysymyksiä. Kehotteiden suunnittelulla on suuri vaikutus siihen, kuinka hyvin malli ymmärtää kysymyksen ja minkälaisen vastauksen se tuottaa. Kielimalleihin perustuvien tekoälysovellusten (esim GPT) yhteydessä kehotesuunnittelu on tyypillisesti vuorovaikutteista, jossa kehotteita suunnitellaan ja luodaan lisää tekoälyn antamien vastauksen pohjalta.
Kehotesuunnittelun merkityksen odotetaan vähenevän tulevaisuudessa kun tekoälymallit kehittyvät paremmiksi.
Albanian parlamenttivaalit 1992

Albanian parlamenttivaalit 1992 toimitettiin Albaniassa 22. maaliskuuta 1992. Vaaleissa valittiin 140 uutta edustajaa Albanian parlamenttiin. Valituista kahdeksan oli naisia. Äänioikeutettuja oli arviolta noin kaksi miljoonaa ja annettuja ääniä noin 1,83 miljoonaa. Äänestysprosentti oli arvoihin perustuen noin 92. Vaalit voitti Albanian demokraattinen puolue. Vaalien jälkeen presidentti Ramiz Alia erosi.
Life Is but a Dream...

Life Is but a Dream... on Avenged Sevenfoldin kahdeksas studioalbumi, joka julkaistiin 2. kesäkuuta 2023 Warner-levymerkin kautta. Albumi on yhtyeen ensimmäinen sitten vuonna 2016 julkaistun "The Stagen", merkiten yhtyeen uran tähän asti pisintä julkaisuväliä studioalbumeiden välillä. Sen tuotti jälleen Joe Barresi yhdessä yhtyeen kanssa.
Lohjan pedagogio

Lohjan pedagogio oli vuonna 1659 perustettu alkeiskoulu Lohjalla Uudellamaalla. Nykyisin pedagogion vanha koulurakennus toimii Lohjan museon näyttelytilana.
Historia.
Vuonna 1659 Turun tuomiokapituli antoi lohjalaiselle ylioppilaalle Henricus Ericille luvan antaa opetusta pienille lapsille paikkakunnalla. Lohjan pedagogio oli tuolloin Ruotsin kuningaskuntaan kuuluneen Suomen alueen ensimmäisiä maaseutukouluja. Koulussa työskenteli vain yksi opettaja, joka opetti noin 20 oppilasta kerrallaan. Lohjan pedagogiolla oli oma koulurakennus Lohjankylässä lähellä Lohjan Pyhän Laurin kirkkoa. Koulurakennus oli kuitenkin vuonna 1749 niin huonossa kunnossa, että uuden rakennuksen suunnitteleminen aloitettiin. Sillä välin koulu toimi väliaikaisesti eri paikoissa, kuten jopa käräjäsalissa.
Lohjan seurakunta ja Nummen kappeliseurakunta lupasivat rakentaa uuden koulurakennuksen Siuntion ja Karjalohjan tuella vuonna 1758. Rakennus valmistui tosin vasta yli 10 vuotta myöhemmin vuonna 1769. Tässä talossa Lohjan pedagogio toimi lakkauttamiseensa asti vuoteen 1816. Pedagogio korvattiin lakkauttamisen jälkeen Lohjan ja Siuntion yhteisellä pienellä koululla. Koulurakennuksessa toimi ruotsinkielinen kansakoulu 1800-luvun lopulta 1950-1960-lukujen vaihteeseen. Rakennuksen ikkunat suurennettiin 1800-luvun lopulla.
Vuonna 1971 Lohjan pedagogion alkuperäinen rakennus siirrettiin Lohjan Osuuspankin tieltä Kauppakadun kulmasta Lohjan pappilan museoalueelle. Pedagogiossa on viisi huonetta; porstua, eteinnen, keittiö, kaksi kamaria opettajaa varten ja noin 50 neliömetrin kokoinen koulusali. Vuonna 1784 koulusalin kalustukseen kuului pitkä pöytä, kolme penkkiä ja musta taulu.
Rally Serras de Fafe e Felgueiras

Rally Serras de Fafe e Felgueiras (aiemmin muun muassa nimillä Rali Serras de Fafe, Rallye F.C. Porto, Rali do Porto) on Portugalissa ajettava rallikilpailu. Kilpailu on järjestetty yli 30 kertaa ja se on kuulunut rallin EM-sarjaan vuodesta 2021 alkaen.
Kilpailun pitkä nimi Rally Serras de Fafe, Felgueiras, Boticas, Vieira do Minho e Cabeceiras de Basto tulee kuntien Fafe, Felgueiras, Boticas, Vieira do Minho ja Cabeceiras de Basto nimistä.
Albanian parlamenttivaalit 1991

Albanian parlamenttivaalit 1991 toimitettiin Albaniassa 31. maaliskuuta 1991. Vaalit olivat Albanian ensimmäiset, joissa oli ehdolla useita puolueita, ja jotka olivat vapaat vaalit sitten toisen maailmansodan. Vaaleissa valittiin Albanian parlamenttiin 250 edustajaa, joista yhdeksän oli naisia. 142 valittua oli 41–60-vuotiaita. Yleisin ammatti valittujen joukoissa oli agronomi. Ulkopuolisten mukaan vaalit olivat melko vapaat. Vaalit voitti Albanian työväenpuolue. Äänioikeutettuja oli 1 984 933, ja äänestäneitä 1 963 568. Äänestysprosentti oli 98,9.
Tulokset.
Paikat jakautuivat seuraavasti:
Faxian

Faxian (myös Fa-Hien, Fa-hsien ja Sehi, ; 337–422) oli kiinalainen tutkimusmatkailija ja pyhiinvaeltaja. 
Faxian lähti Jin-dynastian valtakunnan pääkaupungista Chang'anista vuonna 399 ja palasi sinne 15 vuotta myöhemmin. Matkallaan hän kävi buddhalaisuuden pyhillä paikoilla Keski-Aasiassa, Intiassa ja Sri Lankassa lukeakseen uskonnon pyhiä tekstejä. Hän kuvasi havaintojaan kirjaansa Foguoji. Siinä hän kuvasi ja vertaili buddhalaisuuden harjoittamistapoja eri maissa.
Hän saapui koillisesta intialaiseen Pataliputran kaupunkiin Gangesjoen varrelle vuonna 402. Hän luki Intiassa sanskritinkielisiä pyhiä tekstejä ja kopioi niitä mukaansa. Muutaman vuoden päästä matkusti takaisin Kiinaan, mutta teki vielä uuden matkan täydentääkseen pyhien kirjoitusten tuntemustaan. Toisen matkansa hän suuntasi Ceylonin saarelle, nykyiseen Sri Lankaan. 
Faxianin merkitys on kahdenlainen: solmi tärkeitä kontakteja Intian ja Kiinan välille ja toi Kiinaan syvällistä ymmärrystä buddhalaisuudesta.
Le Spectre de la Rose

Le Spectre de la Rose (ranskaa, ”Ruusun henki”) eli Ruusu-unelma on pienoisbaletti nuoresta tytöstä, joka uneksii tanssivansa ensimmäisistä juhlistaan saamansa ruusun hengen kanssa.
Baletin libreton on kirjoittanut vuonna 1910 Ballets russesia varten Jean-Louis Vaudoyer, joka käytti tarinaan Théophile Gautier’n runoa ja Carl Maria von Weberin vuonna 1819 säveltämän pianoteoksen "Aufforderung zum Tanz" (”Tanssiinkutsu”) musiikkia Hector Berliozin vuonna 1841 orkesterille sovittamana. Baletti sai ensi-iltansa Monte Carlossa 19. huhtikuuta 1911 Ballets russes -balettiseurueen tuottamana. Koreografia oli Mihail Fokinin ja Léon Bakst suunnitteli biedermeier-tyyliset lavasteet ja puvut. Vastlav Nižinski tanssi Ruusun hengen osan ja Tamara Karsavina nuoren tytön osan. Kappale oli suuri menestys ja tuli tunnetuksi Nižinskin upeasta hypystä ikkunan läpi baletin lopussa.
Juoni.
Esirippu nousee ja näkymä avautuu tytön makuuhuoneeseen. Nuori tyttö tulee huoneeseen pukeutuneena valkoiseen hilkkaan (hattuun) ja juhlapukuun. Hän on palannut kotiinsa ensimmäisten juhliensa jälkeen. Hän pitää kädessään ruusua, joka on muisto illasta. Hän istahtaa tuoliin ja nukahtaa. Ruusu putoaa hänen sormistaan ​​lattialle. Ruusun henki näkyy ikkunassa. Hän tulee ikkunasta sisään, astuu lattialle ja lähestyy Nuorta tyttöä. Vieläkin unessa oleva tyttö nousee ja tanssii Ruusun hengen kanssaan. Ruusun henki johdattaa tytön takaisin tuolille, suutelee tätä ja hyppää sitten ulos ikkunasta takaisin yöhön. Nuori tyttö herää ja nousee. Hän poimii pudottamansa ruusun ja suutelee sitä. Esirippu laskeutuu."Olen sen ruusun henki, jota käytit eilen tanssiaisissa ..."
Nižinskin esiintymisasu ja hyppy.
Nižinskin silkkijerseyasun oli suunnitellut Léon Bakst. Puku oli peitetty vaaleanpunaisesta ja vaaleanvihreästä silkistä tehdyillä terälehdillä. Puku ommeltiin Nižinskin päälle jokaiseen näytökseen. Esityksen jälkeen puvustonhoitaja taivutti terälehdet takaisin muotoonsa käherrysraudalla. Nižinskin maskeeraus oli tärkeä osa pukusuunnittelua. Romola de Pulszky, Nižinskin vaimo kirjoitti, että hän näytti "taivaalliselta hyönteiseltä, jonka kulmakarvat muistuttivat jonkun kauniin kovakuoriaisen tuntosarvia". Joskus terälehtiä lähti puvusta irti ja putosi näyttämölle. Nižinskin pukija Vasili keräsi terälehdet ja myi ne ihailijoille muistoiksi hyvään hintaan.
Baletti tuli tunnetuksi Nižinskin hypystä lavan takaosan kahdesta suuresta ikkunasta. Hypyn korkeus oli kuitenkin illuusio. Nižinski otti viisi juoksuaskelta näyttämön keskeltä ja hyppäsi ikkunan läpi kuudennella askeleella. Ikkunan alla oleva jalkalista oli hyvin matala, mikä antoi illuusion, että hyppy oli korkeampi mitä se todellisuudessa oli. Lavasteen takana neljä näyttämömiestä otti Nižinskin ilmasta kiinni ja laittoi lämpimiä pyyhkeitä hänen päälleen. Kukaan yleisöstä ei nähnyt Nižinskin laskeutuvan maahan, vaan hän näytti kohoavan koko ajan. Illuusiota auttoi orkesterin kapellimestari, joka pitkitti toiseksi viimeistä sointua. Näin luotiin vaikutelma hypyn todellista suuremmasta pituudesta ja korkeudesta.
Lintuhytti

Lintuhytti on uusi asuinalue Tampereen kaakkoisosassa Hervantajärven kaupunginosassa. Alueella on paljon rivi- ja erillistaloja ja se on kaavoitettu vajaalle tuhannelle henkilölle. Siellä asuu erityisen paljon lapsiperheitä. Lintuhytistä kulkee linja-auto 13 TAYSille. Linja-autopysäkin yhteydessä käy myös kirjastoauto. Lähellä ovat Tampereen kaupunginosa Hervanta ja Hervantajärven asuinalueella sijaitseva raitiovaunun päätepysäkki. Alueen läheisyydessä on myös Hervantajärven retkeilyalue ja muita luontopolkuja.
Eurymedonin taistelu (466 eaa.)

Eurymedonin taistelu oli Deloksen meriliiton ja Persian välinen meri- ja maavoimien taistelu joko vuonna 466 eaa. tai 469 eaa.
Taistelu käytiin Eurymedon-joen (nykyinen Köprüçay) varrella. Se oli osa persialaissotia (499–448 eaa.). Taistelu päättyi kreikkalaisten voittoon.
Tausta.
Persian hallitsija Kserkses toi ensin laivastonsa Aspendokseen lähelle Eurymedonin suuta, käynnistääkseen laajan hyökkäyksen Vähän-Aasian Egeanmeren puoleisia kreikkalaisia kaupunkivaltioita vastaan. Hänen vastapelurinsa, ateenalainen strategi Kimon kokosi 200 kolmisoudun laivaston Knidokseen ja purjehti sieltä Faseliin kaupunkiin, joka aluksi kieltäytyi ottamasta laivastoa satamaansa. Tällöin Kimon alkoi tuhota kaupungin ympäristöä. Lopulta Faseliksen asukkaat suostuivat liittymään kreikkalaiseen meriliittoon. Faselis oli Vähän-Aasian itäisin kreikkalainen kaupunkivaltio, joka sijaitsi vain hieman Eurymedonista länteen, joten Kimon pystyi esti persialaisten operaation jo ennen kuin se oli riistänyt persialaisilta yhtäkään laivastotukikohtaa. Kimon johti sitten laivastonsa suoraan hyökkäämään persialaista laivastoa vastaan ​​Aspendoksessa.
Tapahtumat.
Kirjailija Plutarkhos teki yksityiskohtaisen selostuksen taistelusta noin 400 vuotta myöhemmin. Plytharkoksen mukaan Kimon saapui taistelupaikalle ennen Persian vahvistuksia. Kimonin saavuttua vetäytyi paikalla ollut persialainen laivasto joen alajuoksulle, koska se halusi välttää yhteenottoja. Kimon kuitenkin jatkoi heidän taka-ajoaan, joten persialaiset aloittivat taistelun. Numeerisesta ylivoimastaan ​​huolimatta heidän taistelulinjansa katkesi nopeasti. Persialaiset rantautuivat laivoillaan ja miehistöt etsivät suojaa lähellä olevalta Persian maa-armeijalta. Useita persialaisia ​​aluksia tuhoutui taistelun aikana, mutta on todennäköistä, että suurin osa pääsi rantaan.
Persian maa-armeija siirtyi kohti kreikkalaisten laivastoa, jonka alukset olivat vuorostaan ​​menneet maihin yrittäessään vangita persialaisia ​​laivoja. Kimon hyökkäsi maa-armeijaa vastaan huolimatta omien joukkojensa väsymyksestä. Aluksi persialaiset linjat onnistuivat torjumaan hyökkäyksen, mutta raskaasti aseistetut hopliitit osoittivat lopulta ylivoimansa ja kukistivat persialaiset. Kimon suuntasi sitten laivastonsa pysäyttämään persialaisten pyytämät 80 foinikialaisten vahvistuslaivaa, ja voitti ne yllätyshyökkäyksellä.
Persialaissotien historian kirjoittanut Thukydides esittää, että Eurymedonissa valloitettujen tai tuhoutuneiden persialaisten alusten lukumäärä olisi ollut 200, kun taas Plutarkhos puhuu 200 valloitetusta laivasta upotettujen lisäksi. Mitään arviota ei kuitenkaan anneta joukkojen kärsimistä tappioista.
Seuraukset.
Eurymedonin taistelu oli merkittävä voitto Deloksen meriliitolle, koska se esti persialaisten hyökkäyksen Kreikkaan. Se esti myös persialaisia ​​yrittämästä valloittaa takaisin Kreikan Vähän-Aasian kaupunkivaltioita ainakin vuoteen 451 eaa. asti. Tällä alueella useat kaupungit, erityisesti Kaariassa, liittyivät Deloksen meriliittoon.
Terje Wold

Terje Wold (23. elokuuta 1899 Evenes – 6. syyskuuta 1972) oli norjalainen juristi ja työväenpuolueen poliitikko. Hän istui suurkäräjillä vuosina 1945–1949 sekä toimi Norjan oikeusministerinä 1939–1945 ja kauppaministerinä 1940–1942. Vuosina 1928 ja 1935–1936 hän oli Vesisaaren pormestari ja vuodesta 1949 hän työskenteli korkeimman oikeuden tuomarina.
Montenegron parlamenttivaalit 2020

Montenegron parlamenttivaalit 2020 toimitettiin Montenegrossa 30. elokuuta 2020. Vaaleissa valittiin Montenegron parlamenttiin 81 uutta edustajaa. Vaaleissa oikeistopuolueet voittivat niukasti saaden yhteensä 42 paikkaa; vasemmistopuolueiden yhteispaikkamäärä jäi 39:ään.
Tulokset.
Vaaleissa puolueet saivat paikkoja seuraavasti:
Krayn kaksoset

Ronald ”Ronnie” Kray (24. lokakuuta 1933 – 17. maaliskuuta 1995) ja Reginald ”Reggie” Kray (24. lokakuuta 1933 – 1. lokakuuta 2000) olivat brittiläisiä murhatuomion saaneita gangstereita. Identtiset kaksosveljekset johtivat monenlaista rikollista toimintaa Lontoossa 1950-luvun lopulta 1960-luvun lopulle, samalla kun pitivät yllä kulissia seurapiirien suosiman yökerhon omistajina. Heidän johtamansa rikollisjoukko ”The Firm” syyllistyi murhiin, aseellisiin ryöstöihin, tuhopolttoihin, suojelurahojen vaadintaan ja väkivaltaisiin hyökkäyksiin.
Lontoon East Endissä varttuneet Krayn kaksoset harrastivat teini-iässä nyrkkeilyä ammattilaistasolla ja toimivat portiereina Covent Gardenin alueen yökerhoissa. Siinä työssä he aloittivat suojelurahatoimintansa Chicagon gangsterien antaman esikuvan mukaisesti. Ronnie Kray sai puukotuksesta kolmen vuoden passituksen vankimielisairaalaan, minkä jälkeen he aloittivat ravintola- ja yökerhobisneksensä. 
Veljeksistä Ronnie Kray oli ilmeisesti homoseksuaalinen aikana, jolloin se oli Britanniassa rikos. Heitä suojelivat eräät homoseksuaalit poliitikot niin konservatiivi- kuin työväenpuolueestakin. Veljekset myös kiristivät mediaa ja todistajia niin, etteivät lehdet uskaltaneet aina tutkia ja julkistaa The Firm -liigan tekosia.
Maaliskuussa 1968 Krayn kaksoset ja 15 muuta rikollisliigan jäsentä pidätettiin. Kaksosia syytettiin kilpailevan rikollisliigan kahden jäsenen murhista, ja maaliskuussa 1969 molemmat saivat elinkautisen vankeustuomion, josta 30 vuotta ilman armahdusmahdollisuutta. Heidän isoveljensä Charlie sai kymmenen vuotta ruumiin hävittämisestä.. 
Ronnie Kray kuoli Broadmoorin vankimielisairaalassa sairauskohtaukseen 61-vuotiaana maaliskuussa 1995. Vankila-aikanaan hän avioitui naisen kanssa 1985 ja 1989. Reggie Kray avioitui 1997 itseään lähes 30 vuotta nuoremman kustannustoimittaja Roberta o.s. Jonesin kanssa, joka on julkaissut veljeksistä useita kirjoja. Reggie Kray armahdettiin vuonna 2000, mutta hän kuoli jo kuukautta myöhemmin syöpään.
Krayn kaksosista on tehty näytelmäelokuvat "The Krays – väkivallan veljekset" (1990) ja "Legend" (2015).
Montenegron parlamenttivaalit 2016

Montenegron parlamenttivaalit 2016 järjestettiin 16. lokakuuta 2016 Montenegrossa. Vaaleissa valittiin 81 uutta edustajaa Montenegron parlamenttiin. Vaaleissa oli 530 840 äänioikeutettua. Vaaleissa oli 3 % äänikynnys, ja vaalien listojen ehdokkaista vähintään neljänneksen tuli olla naisia.
Tulokset.
Tulokset olivat seuraavat:
Vasemmistopuolueet saivat 42 paikkaa ja oikeistopuolueet 28.
Halvdan Koht

Halvdan Koht (7. heinäkuuta 1873 Tromssa – 12. joulukuuta 1965 Bærum) oli norjalainen historioitsija ja työväenpuolueen poliitikko. Hän työskenteli professorina Oslon yliopistossa 1910–1935 ja toimi Norjan ulkoministerinä 1935–1940.
Charles Le Picq

Charles Felix Reinhard August Le Picq (4. toukokuuta 1745 Strasbourg – 29. tammikuuta 1806 Pietari) oli ranskalainen balettitanssija, koreografi ja ohjaaja. Hän kiersi uransa aikana Eurooppaa esiintymässä eri maissa.
Le Picq sai tanssinopetusta Jean-Georges Noverrelta ja aloitti uransa Stuttgartissa vuonna 1760. Vuonna 1767 hän lähti kiertämään muissa Euroopan kaupungeissa. Le Picqiä kehuttiin hänen pehmeästä, notkeasta ja soljuvasta tanssityylistään. Häntä pidettiin myös esimerkkinä siitä, kuinka Noverren koreografioita tuli autenttisesti tanssia. Toisaalta hänen elehdintäänsä arvosteltiin dramatiikan puutteesta.
Le Picqin ensimmäinen avioliitto oli tanssija Anna Binnettin kanssa. Marraskuussa 1782 hän oli Lontoossa ja juuri eronnut Binnettistä, kun hänen tanssiparikseen matkusti Gertruda Rossi. Vuoden 1783 alussa lontoolaisissa sanomalehdissä alkoi kiertää huhu, jonka mukaan Rossi oli eronnut aviomiehestään ja aloittanut uuden suhteen Le Picqin kanssa. Todellisuudessa on epäselvää, menivätkö Rossi ja Le Picq koskaan todella naimisiin. Useampi historiallinen lähde kuitenkin viittaa Rossiin Le Picqin vaimona. 
Vuonna 1785 Le Picq ja Rossi saivat töitä Pietarista ja muuttivat Le Picqin poikapuolen kanssa sinne. Pietariin muuttaessaan he olisivat olleet jo naimisissa. Pietarissa Le Picq työskenteli Keisarillisen baletin balettimestarina eli koreografina ja ohjaajana eläköitymiseensä vuonna 1799 saakka. Vuonna 1803–1804 hän julkaisi Pietarissa painoksen Noverren kootuista teoksista kiitollisuudenosoituksena opettajalleen.
Lapset.
Le Picqillä oli varmasti vähintään yksi tytär. Yhteensä hänellä oli Gertruda Rossin kanssa mahdollisesti kolme tytärtä. Rossilla oli lisäksi edellisestä avioliitostaan poika, jonka isäpuoli Le Picq oli.
Anton Christian Bang

Anton Christian Bang (18. syyskuuta 1840 – 29. joulukuuta 1913) oli norjalainen teologi. Vuonna 1876 Bang hankki ensimmäisen teologian tohtorin tutkinnon Norjassa. Vuosina 1885–1893 hän oli professorina Kristianiassa, sittemmin kirkkopappina vuoteen 1895 ja piispana vuodesta 1896 aina kuolemaansa saakka.
Bang suoritti laajoja kirkkohistoriallisia tutkimuksia ja kirjoitti mm. teokset "Hans Nielsen Hauge og hans Samtid" (1874) ja "Julian den Frafaldne" (1881).
Nidaros (verkkolehti)

Nidaros on norjalainen vuonna 2019 perustettu verkkolehti, jonka kotikunta on Trondheim. Se on osa Amedia-konsernia.
Abraham Angermannus

Abraham Angermannus (n. 1540 – 1608) oli Ruotsin arkkipiispa vuosina 1594–1599. Abraham Angermannus oli maanviljelijän poika, mutta oli naimisissa arkkipiispa Laurentius Petrin tyttären kanssa. Vuodesta 1567 Tukholman koulun rehtorina Angermannus taisteli Juhana III:n katolista liturgiaa vastaan ja joutui siksi asumaan maanpaossa 11 vuoden ajan. Juhana III:n kuoleman jälkeen hänestä tuli arkkipiispa, mutta hän joutui kiistaan Kaarle-herttuan kanssa. Vuonna 1599 Angermannus syrjäytettiin ja häntä pidettiin vankina kuolemaansa saakka.
Henrik Reuterdahl

Henrik Reuterdahl (10. syyskuuta 1795 Malmö – 28. kesäkuuta 1870 Uppsala) oli ruotsalainen teologi ja kirkkohistorioitsija. Vuodesta 1856 lähtien hän toimi Ruotsin arkkipiispana aina kuolemaansa saakka. Reuterdahl korosti oppimista ja käytti lähdekriittisiä menetelmiä. Reuterdahl toimi kirkkoministerinä vuosina 1852–1855 ja oli vapaita herätysliikkeitä vastaan taistelevan lain takana. Reuterdahl toimi edustajana Ruotsin valtiopäivillä ja oli Ruotsin akatemian jäsen.
Yngve Brilioth

Yngve Torgny Brilioth (12. heinäkuuta 1891 Västra Ed – 27. huhtikuuta 1959 Uppsala) oli ruotsalainen teologi ja kirkkojohtaja. Brilioth toimi kirkkohistorian professorina Åbo Akademissa vuosina 1925–1928, käytännöllisen teologian professorina Lundin yliopistossa vuosina 1928–1937, Växjön piispana 1937–1950 ja Uppsalan arkkipiispana vuosina 1950–1958. Brilioth teki urallaan paljon työtä kansainvälisen ekumenian puolesta. Hän toimi Faith and Order -komitean puheenjohtajana vuosina 1948–1957 ja johti järjestön maailmankonferenssia Lundissa vuonna 1952.
Mopanin kieli

Mopan (omakielinen nimi: "Mopán Maya") on mayakieli, jota puhutaan Belizessä ja Guatemalassa. Vuonna 2010 kielellä laskettiin olevan 11 345 puhujaa. Kielen katsotaan olevan uhanalainen. Mopanilla ei ole tunnettuja murteita. Sen lähin sukulaiskieli on itza.
Kielellä ei ole virallista asemaa Belizessä, mutta Guatemalan perustuslain mukaan mopanilla on kansalliskielen asema siinä missä kaikilla muillakin maan alkuperäiskielillä.
Kieltä kirjoitetaan latinalaisin aakkosin. Uusi testamentti käännettiin mopaniksi vuonna 1979.
Fonologia.
Konsonantit.
Lähde: 
Vokaalit.
Kaikki vokaalit voivat esiintyä sekä lyhyinä että pitkinä.
Lähde:
Eleusis (Thera)

Eleusis () oli antiikin aikainen kaupunki Theran (nyk. Thíra) saarella Kykladeilla Kreikassa. Se sijoitetaan lähelle saaren eteläkärkeä ja nykyistä Exomýtisin kylän Vlychádan satamaa.
Eleusis oli saaren keskuksen Theran kaupungin satama Oian ohella. Sen mainitsee saaren kaupunkien joukossa Klaudios Ptolemaios. Kaupungin paikalta on löydetty kallioon kaiverrettuja hautoja ja muita syvennyksiä sekä muun muassa alttarin ja temppelin tai katakombin jäänteet. Löydöt ajoitetaan 400–200-luvuille eaa.
Eleusis (täsmennyssivu)

Eleusis () voi viitata seuraaviin:
Lembit Öpik

Lembit Öpik (s. 2. maaliskuuta 1965) on brittiläinen poliitikko, joka toimi kansanedustajana Yhdistyneen kuningaskunnan alahuoneessa liberaalidemokraattien jäsenenä vuosina 1997–2010.
Öpikin vanhemmat olivat virolaisia, jotka muuttivat Virosta Pohjois-Irlantiin vuonna 1944 paetakseen Neuvostoliiton miehitystä. Öpikin isoisä on tähtitieteilijä Ernst Öpik. Öpik syntyi Bangorissa, kävi Royal Belfast Academical Institution -koulua Belfastissa ja suoritti Bristolin yliopistossa filosofian tutkinnon. Hän toimi Bristolin yliopiston ylioppilaskunnan puheenjohtajana vuonna 1985 ja istui Yhdistyneen kuningaskunnan kansallisen opiskelijaliiton hallituksessa vuosina 1987–1988. Vuodesta 1988 lähtien Öpik työskenteli Procter &amp; Gamblella Newcastle upon Tynessa. Hän aloitti yrityksessä brändiapulaisena ja eteni koulutus- ja organisaatiokehitysjohtajaksi vuonna 1991 sekä henkilöstökoulutusjohtajaksi vuonna 1996.
Vuonna 1991 Öpik valittiin liberaalidemokraattien puoluehallitukseen. Vuonna 1992 hänet valittiin Newcastlen kaupunginvaltuustoon. Vuoden 1992 parlamenttivaaleissa hän pyrki alahuoneeseen Newcastle upon Tyne Centralin vaalipiiristä ja vuoden 1994 europarlamenttivaaleissa Euroopan parlamenttiin Northumbrian vaalipiiristä, muttei tullut kummallakaan kerralla valituksi. Vuoden 1997 parlamenttivaaleissa hänet valittiin alahuoneeseen Montgomeryshiren vaalipiiristä. Vuosina 2001–2007 Öpik toimi Walesin liberaalidemokraattien puheenjohtajana. Vuonna 2004 hän pyrki puolueen puoluehallituksen puheenjohtajaksi, mutta sai vaalissa vain kolmanneksen äänistä eikä tullut valituksi.
Öpik menetti paikkansa alahuoneessa vuoden 2010 parlamenttivaaleissa. Vuonna 2012 hän pyrki puolueen ehdokkaaksi Lontoon pormestarinvaalissa, mutta putosi puolueen paikallisjärjestön sisäisessä vaalissa ensimmäisellä kierroksella. Vuonna 2013 hän aloitti Leadenhall Consulting -konsulttiyrityksessä vakuutusalan konsulttina. Vuonna 2018 hän harkitsi ehdolle asettumista Viron presidentin- tai parlamentinvaaleissa.
Vuonna 2021 Öpik puhui konservatiivipuolueen tapahtumassa siitä, kuinka puolue voisi päihittää liberaalidemokraatit, minkä myötä hänet erotettiin liberaalidemokraateista. Vuonna 2022 hän puhui Yhdistyneen kuningaskunnan itsenäisyyspuolueen eli UKIPin puoluekokouksessa.
Dennis Fong

Dennis Fong (; s. 11. maaliskuuta 1977), joka tunnetaan paremmin nimimerkillään Thresh, on yhdysvaltalainen liikemies ja entinen ensimmäisen persoonan ammuntapelien "Quake" ja "Doom" ammattilaispelaaja.
Fong alkoi pelata "Doomia" 16-vuotiaana vuonna 1993. Hänen nimimerkkinsä oli ”Threshold of Pain”, joka lyhentyi kahdeksan merkin rajan vuoksi muotoon Thresh. Hän kävi community collegea Los Altosissa Kaliforniassa. Thresh voitti Microsoftin sponsoroiman "Doom"-turnauksen Judgement Day Seattlessa 1995.
Hänen pelaajauransa huippu oli vuonna 1997 "Quake"-turnaus Red Annihilation, jossa hän sijoittui ensimmäiseksi ja sai palkinnoksi id Softwaren toimitusjohtajan John Carmackin Ferrari 328:n. Thresh oli luultavasti se henkilö, jonka ansiosta ampumapeleissä käytetään pelihahmon ohjaukseen WASD-näppäimiä. Näppäinyhdistelmä löytyy hänen kirjoittamistaan ohjeista Thresh’s Quake Bible. Fong tunnustetaan Guinnessin maailmanennätysten mukaan ensimmäiseksi ammattimaiseksi pelaajaksi.
Fong opiskeli UC Berkeleyssä, muttei ikinä valmistunut. Jätettyään peliuransa hän ylläpiti portaalia Gamers.com, johon hän keräsi 11,5 miljoonaa dollaria sijoituksia ja sai AltaVistan kumppanikseen. Myöhemmin Fong oli perustamassa Xfirea, joka on pikaviestin ja sosiaalinen verkosto pelaajille ja jonka Viacom hankki 102 miljoonalla dollarilla huhtikuussa 2006.
Hän on myös Lithium Technologiesin perustaja, joka on sosiaalinen asiakassuhdehallintayritys (CRM).
Viglain

Viglain on kunta Ranskassa Loiret’n departementissa Centre-Val de Loiren alueella. Se sijaitsee noin 42 kilometriä Orléansin kaupungista kaakkoon.
Kunnan keskustassa oleva Saint-Andrén kirkko rakennettiin alun perin vuonna 1154. Kirkko tuhoutui Ranskan uskonsodissa 1500-luvulla, mutta se kuitenkin rakennettiin uudelleen Ranskan kuninkaan Henrik IV:n johdolla. Tyyliltään kirkko on romaaninen. Kirkon entinen vuodelta 1403 peräisin oleva kello on näytteillä kirkossa. Se on Loiret’n departementin vanhin kirkonkello.
Oia (Thera)

Oia (; ) eli Oie () oli antiikin aikainen kaupunki Theran (nyk. Thíra) saarella Kykladeilla Kreikassa. Se sijoitetaan saaren itärannikolle nykyisen Kamárin kylän paikalle.
Oia oli saaren keskuksen Theran kaupungin satama. Se perustettiin arviolta 700-luvulla eaa. ja oli olemassa myöhäisantiikkiin saakka. Theran kaupunki sijaitsi kukkulalla heti Oian eteläpuolella. Oian mainitsee saaren kaupunkien joukossa Klaudios Ptolemaios. On mahdollista, että se oli hänen aikanaan tullut Theran poliksen kaupunkikeskukseksi kukkulalla olleen vanhan paikan sijasta. Nykyisestä Kamárista on löydetty Oiaan yhdistettyjä jäänteitä. Osa niistä on nykyisin meren pohjassa. Vielä 1800-luvulla paikalla sanotaan olleen näkyvissä jäänteitä taloista sekä roomalaisaikaisesta temppelistä.
"Barrington Atlas of the Greek and Roman World" -kartastossa antiikin Oia on kuitenkin sijoitettu nimen perusteella saaren luoteiskärkeen nykyisen Oían kylän paikalle.
Rio Brancon ritarikunta

Rio Brancon ritarikunta () on brasilialainen ritarikunta, joka perustettiin 5. helmikuuta 1963 presidentti João Goulartin kaudella. Sitä myönnetään tunnustuksena ansioituneesta palveluksesta, esim. diplomatian tai hyväntekeväisyyden saralla, kansakunnalle. Brasilialaisten ritarikuntien keskenäisessä järjestyksessä ritarikunta on kuudenneksi korkea-arvoisin. Maan presidentti toimii virkansa puolesta ritarikunnan suurmestarina ja vastaa uusista nimityksistä.
Kunniamerkkiä jaetaan viidessä luokassa, minkä lisäksi on myös yksi mitaliluokka:
Therasia (kaupunki)

Therasia () oli antiikin aikainen kaupunki samannimisellä saarella (nyk. Thirasía) Kykladeilla Kreikassa. Se sijoitetaan saaren pohjoisosaan lähelle nykyistä Agía Eirínin kylää.
Therasian katsotaan sijainneen kukkulalla, joka on nykyisen Rívan sataman eteläpuolella noin kolme kilometriä pohjoiseen saaren pääkylästä Manoláksesta. Paikalla on jäänteitä pengerryksestä ja muureista. Kaupungin katsotaan olleen poliittisesti joko itsehallinnollinen Theran poliksen alaisuudessa tai kokonaan osa Theraa. Therasian kaupungin mainitsee Klaudios Ptolemaios.
Saaren eteläosasta on tehty löytöjä antiikin aikaa paljon varhaisemmalta kykladiselta kaudelta.
Haarautuvan rakkauden talo (kirja)

Haarautuvan rakkauden talo on Petri Karran vuonna 2008 julkaistu romaani. Se kertoo eronneesta pariskunnasta, joka jää asumaan yhteiseen kotiinsa siksi aikaa, kunnes he saavat talon myytyä. Yhteiselon aikana he kuitenkin päätyvät keskustelemaan suhteestaan ja paljastamaan toisilleen vihan ja mustasukkaisuuden tunteensa.
 Romaanin elokuvaoikeudet myytiin jo käsikirjoitusvaiheessa syksyllä 2007, ja vuonna 2009 ilmestyi Mika Kaurismäen teoksen pohjalta ohjaama elokuva. Kaurismäki kehui romaanin dialogia ja henkilöhahmoja ja oli sitä mieltä, että ne istuivat hyvin aikaansa.
Laplink

Laplink (kirjoitusasuja LapLink, Lap-Link) oli Traveling Softwaren (myöhemmin Laplink Software, Inc.) alun perin vuonna 1983 julkaisema ohjelmisto, jota käytettiin tiedostojen synkronointiin, kopioimiseen tai siirtämiseen kahden PC- tai Mac-tietokoneen välillä ennen paikallisverkkojen aikakautta käyttämällä rinnakkaisporttia ja ns. LapLink-kaapelia tai sarjaporttia ja nollamodeemikaapelia, modeemia, infrapunaa, IPX-verkkoa tai myöhemmin USB:tä ja USB adhoc -verkkokaapelia. Myöhemmissä versioissa on myös etäkäyttömahdollisuus.
Laplink Softwaren myöhempi tuote on nimeltään PCmover.
Laplink-kaapeli.
Laplink osasi hyödyntää erityistä kaapelia, jolla kaksi PC-tietokonetta voi yhdistää rinnakkaisliitäntää käyttäen. Rinnakkaisliitännässä on 25 johdinta ja 8 datajohdinta rinnakkain, joten tiedonsiirto sillä on huomattavasti nopeampaa kuin sarjaliitännällä, jossa datajohtimia on yksi.
MS-DOS 6.0 ja PC DOS 5.02 sisälsivät INTERSVR.EXE ja INTERLNK.EXE-ohjelmat, joilla samaa kaapelia voi käyttää tiedonsiirtoon. DR-DOS sisälsi filelink.exe-ohjelman.
Linux- ja FreeBSD-järjestelmissä on PLIP-protokolla (Parallel Line Internet Protocol) kaapelin käyttöön koneiden yhdistämiseksi.
Brent Ashton

Brent Ashton (s. 18. toukokuuta 1960 Saskatoon) on kanadalainen uransa lopettanut jääkiekkoilija. Vuonna 1979 Ashton liittyi Vancouver Canuckseihin ja pelasi seurassa kaksi kautta. Vuosien 1979–1993 välillä hän kuului useaan eri NHL-seuraan. Uransa aikana Ashton pelasi 998 NHL-pelissä ja teki 284 maalia ja 629 pistettä. Vuonna 2001 Ashton otettiin osaksi Saskatoon Sports Hall of Famea.
K. J. Jokisalo

Kalle Jalmari (Karl Hjalmar) Jokisalo (synt. Johansson, 7. marraskuuta 1878 Tampere – 28. huhtikuuta 1939 Tampere) oli suomalainen toimittaja ja toimitusjohtaja.
Elämä.
K. J. Jokisalo iittyi Tampereen työväenyhdistykseen 1890-luvun lopussa. Hän työskenteli muun muassa Tampereen työväentalon vahtimestarina ja oli suurlakon aikana Tampereen suurlakkokomitean jäsen. Vuosina 1906-1929 Jokisalo toimi "Kansan Lehteä" julkaisseen Tampereen Työväen Sanomalehti Oy:n toimitusjohtajana. Sisällissodan aikana hän oli punaisten haltuunsa ottaman Suomen Pankin Tampereen konttorin komissaarina. Jokisalo vangittiin Tampereen taistelun yhteydessä ja elokuussa 1918 hän sai neljän vuoden kuritushuonetuomion valtiopetoksesta.
Myöhemmin 1920-1930-luvuilla Jokisalo toimi "Suomen Sosialidemokraatin" Tampereen kirjeenvaihtajana ja kuului myös "Työväen Näyttämötaide" -lehden toimituskuntaan. Jokisalo kuului Tampereen Työväen Teatterin ja Työväen Näyttämöiden Liiton perustajiin. Hän oli myös TNL:n puheenjohtaja 1930-1935. Lisäksi Jokisalo kuului Tampereen työväenyhdistyksen ja Osuusliike Voiman hallituksiin. Jokisalo oli Tampereen kaupunginvaltuuston jäsen jo ennen yleistä äänioikeutta ja jälleen vuodesta 1931 alkaen. Hän oli myös useita vuosia kaupunginhallituksen jäsen. 
Perhe.
K. J. Jokisalon puoliso oli kansanedustaja Olga Jokisalo, jonka kanssa hän solmi siviiliavioliiton vuonna 1907. Pariskunnalla oli kolme lasta.
Saimin

Saimin () on ruokalaji, jota syödään erityisesti Havaijilla ja Yhdysvaltain aasialaistaustaisissa yhteisöissä. Ruokalaji muistuttaa japanissa tarjottavaa ramenia. Saimin koostuu kirkkaasta liemestä, vehnänuudeleista sekä päällisistä, joita voivat olla mm. kevätsipulia, grillattua possua tai kamabokoa. Myös Spam-säilyke on yleistä Havaijilla.
Ruokalajin historia on epäselvä, mutta se sai alkunsa Havaijille muuttaneiden aasialaisten keskuudessa: japanilaisten mielestä ruokalaji oli alkujaan kiinalainen ja kiinalaisten mielestä se oli alkujaan japanilainen. Saimin syödään tyypillisesti lämpimänä, minkä jälkeen kuppiin jäänyt liemi juodaan. Useat ruokakaupat Havaijilla myyvät saiminia valmisruokana. Saiminia voi syödä osana mitä tahansa ateriaa joko lusikalla tai syömäpuikoilla. Saiminilla on myös lohturuoan maine Havaijilla.
Vuoteen 2022 asti saiminia sai havaijilaisista McDonald'sin ravintoloista. Syynä saiminin poisvetoon valikoimasta oli se, että Okahara Saimin, joka toimitti raaka-aineet McDonald'sille, lopetti toimintansa.
Kvanttikoneoppiminen

Kvanttikoneoppiminen () on tutkimusala, joka yhdistää kvanttilaskennan ja koneoppimisen menetelmät. Sen tavoitteena on hyödyntää kvanttitietokoneiden erityispiirteitä, kuten superpositiota ja lomittumista, koneoppimisalgoritmien tehostamiseen ja uusien oppimismenetelmien kehittämiseen.
Yleisimmin kvanttikoneoppimisella tarkoitetaan "kvanttitehostettua koneoppimista", jossa kvanttialgoritmeja käytetään klassisen datan analysointiin. Tavoitteena on parantaa laskentanopeutta ja resurssien käyttöä verrattuna perinteisiin menetelmiin. Tässä käytetään usein hybridimalleja, joissa klassinen prosessointi yhdistyy kvanttiprosessointiin siten, että laskennallisesti vaativat osatehtävät siirretään kvanttitietokoneelle. Nämä ohjelmat voivat olla luonteeltaan monimutkaisempia ja toteutua nopeammin kvanttitietokoneella.
Kvanttikoneoppiminen voidaan luokitella neljään päätyyppiin sen mukaan, millaista laskentaa ja dataa käytetään:
Lisäksi kvanttialgoritmeja voidaan käyttää kvanttitilojen analysointiin klassisen datan sijasta.
Termiä "kvanttikoneoppiminen" käytetään myös viittaamaan tilanteisiin, joissa klassisia koneoppimismenetelmiä sovelletaan kvanttikokeista kerättyyn dataan. Esimerkiksi faasimuutosten tunnistaminen tai uusien kvanttikokeiden suunnittelu voidaan toteuttaa koneoppimisen avulla. 
Kvanttikoneoppiminen on myös teoreettinen tutkimusala, jossa selvitetään rakenteellisia ja matemaattisia yhtäläisyyksiä oppimisjärjestelmien, kuten neuroverkkojen, ja kvanttifysiikan välillä. Kvanttifysiikan menetelmiä voidaan soveltaa klassiseen syväoppimiseen ja päinvastoin. Tähän liittyy myös "kvanttioppimisteoria", joka tutkii koneoppimisen periaatteita kvantti-informaation näkökulmasta. Tutkijoiden mielenkiinto kohdistuu abstraktimpiin käsityksiin oppimisteorian suhteesta kvantti-informaatioon.
Microsoft BackOffice Server

Microsoft BackOffice Server oli Microsoftin ohjelmistopaketti, joka sisälsi Windows NT:n palvelinversion ja muita Microsoftin palvelintuotteita, jotka toimivat NT-palvelimella. Sitä markkinoitiin 1990-luvulla ja 2000-luvun alussa pienyritysten ja haarakonttorien käyttöön.
Pienyritysversiosta tuli vuonna 2000 erillinen versio Windows Small Business Server, nykyisin nimellä Windows Server Essentials. BackOffice Server -tuote lakkautettiin syksyllä 2001.
Ohjelmistot, jotka sisältyivät BackOffice Server -pakettiin olivat Windows NT:n palvelinversion (eri versioita 3.5, 3.51, 4.0, Windows 2000 Server) lisäksi Microsoft SQL Server, Microsoft SNA Server, Microsoft Systems Management Server (SMS), Microsoft Mail Server tai Microsoft Exchange Server (vuodesta 1996), Microsoft Proxy Server tai Microsoft Internet Security and Acceleration (ISA) Server ja Internet Information Services (IIS). ”Pienyritys” -versiot eivät sisältäneet SNA-palvelinta eikä SMS:ää.
Halle Bailey

Halle Lynn Bailey (s. 27. maaliskuuta 2000 Atlanta, Georgia) on yhdysvaltalainen laulaja-lauluntekijä ja näyttelijä. Hän on rhythm and blues -duon Chloe x Halle toinen jäsen isosiskonsa Chloe Baileyn ohella. Hän on julkaissut duon jäsenenä kaksi studioalbumia: "The Kids Are Alright" (2018) ja "Ungodly Hour" (2020). Hänellä on lisäksi päärooli musikaalielokuvassa "Pieni merenneito" (2023).
DNA-viivakoodaus

DNA-viivakoodaus on geeniteknologian menetelmä, jossa lajin perimästä etsitään emäsjono eli pätkä DNA:ta, joka on kyseiselle lajille mahdollisimman ainutlaatuinen ja vaihtelee mahdollisimman vähän lajin eri yksilöiden välillä. Näin löytynyt DNA-viivakoodi toimii tuntomerkkinä, joka helpottaa lajin tunnistamista. Idea esitettiin ensimmäisen kerran vuonna 2003 ja se on verrattavissa kaupan tuotteissa oleviin viivakoodeihin, jotka ovat yhtä lailla ainutlaatuisia eri tuotteiden välillä. DNA-viivakoodauksesta on apua etenkin sellaisten lajien erottamisessa toisistaan, jotka eivät eroa ulkonäöltään.
Eläimillä DNA-viivakoodiksi sopii yleensä hyvin mitokondriaalisessa DNA:ssa sijaitseva osa sytokromi-oksidaasi-1-geenistä (COI), kasveilla viherhiukkasessa sijaitsevien maturaasi-K:n (matK) ja rubiscon (rbcL) yhdistelmä ja sienillä tuman DNA:ssa sijaitseva tilke-DNA-alue.
Lautaslounas

Lautaslouas (, ) on pääsääntöisesti Havaijilla syötävä ateria, joka nimensä mukaisesti on yleensä lounas. Ruokalaji koostuu yleensä riisistä, vihanneksista ja jostakin lihasta. Vihannekset korvataan toisinaan myös makaronisalaatilla. Nimitys ”lautaslounas” siihen, että kaikki ainekset ladotaan samalle lautaselle. Jos pääruokia on kaksi (esimerkiksi liha ja kala), käytetään lautaslounaasta usein nimitystä ”sekalautanen” ().
Lautaslounas sai alkunsa 1800-luvulla, kun amerikkalaisten omistamille plantaaseille tulleet vierastyöläiset halusivat jotain muuta syötävää kuin amerikkalaisten tarjoamia voileipiä. Aluksi lautaslounas koostui yksinomaan edellispäivän tähteistä, ja se muistuttaa jonkin verran japanilaista bentōta. 
Suurin osa Havaijilta lähtöisin olevista pikaruokaketjuista (kuten L&amp;L, Zippy’s ja Highway Inn) myy lautaslounaita mukaan otettavana ruokana.